ຕົ້ນຖົ່ວແດງຂອງຕ້າ

Alisha Berger

Phạm Hùng Vinh

ໃນ​ມື້​ວັນ​ເກີດ​ຂອງ​ ຕ້າ, ແມ່​ໄດ້​ເອົາ​ຂອງ​ຂັວນ​ທີ່​ພ​ິ​ເສດທີ່​ສຸດ​ໃຫ້ກັບ​ລາວ. “ວ້າວ! ແກ່ນ​ຖົ່ວ​​ແດງ ແລະ ປື້ມ​ບອກວິທີ​ເຮັດ​ສວນ," ຕ້າ ເວົ້າຂຶ້ນດ້ວຍຄວາມດີໃຈ. "ບັດ​ນີ້ ຂ້ອຍ​ກໍ່ສາ​ມາດ​ປູກຕົ້ນ​​ຖົ່ວ​​ແດງ​​ຂອງຂ້ອຍເອງ​ໄດ້ແລ້ວ.”

ຕ້າ ອ່ານວິທີປູກຕາມປຶ້ມ, ທຳອິດ, ເອົາແກ່ນລົງປູກ. ແລ້ວລາວກໍ່ປະຕິບັດຕາມຄຳແນະນຳ. "ເຈົ້າເຮັດໄດ້ດີຫຼາຍ, ຕ້າ!" ປຶ້ມບອກກັບລາວ.

ບັດນີ້ ກໍ່ຕ້ອງໄດ້ຫົດນໍ້າໃຫ້ມັນ. ລາ ລ່າ ລ້າ! ຕ້າ ທັງຫົດນໍ້າ ແລະ ທັງຮ້ອງເພງໄປນຳ.

"ອີກບໍ່ດົນ ຕົ້ນຖົ່ວແດງຂອງຂ້ອຍ ກໍ່ຈະງອກ ແລະ ໃຫຍ່ຂຶ້ນ," ຕ້າ ບອກໝູ່ຂອງລາວ. "ເຈົ້າຕ້ອງໝັ່ນຫົດນ້ຳມັນຫຼາຍໆ ເພື່ອໃຫ້ມັນແຂງແຮງ," ພວກເຂົາບອກ. "ມັນກໍ່ຄືກັບເດັກນ້ອຍ ທີ່ຕ້ອງໄດ້ດື່ມນົມຫຼາຍໆ ເພື່ອໃຫ້ໃຫ່ຍສູງ ແລະ ແຂງແຮງ!"

ສອງສາມມື້ຕໍ່ມາ, ຖົ່ວແດງໄດ້ແຕກໜໍ່ງອກອອກມາ. "ເບິ່ງແມ້, ແມ່!" ຕ້າ ຮ້ອງບອກດ້ວຍຄວາມຕື່ນເຕັ້ນ. "ມັນກຳລັງໃຫ່ຍຂຶ້ນແລ້ວ!"

ເຊົ້າມື້ຕໍ່ມາ, ຕ້າ ກໍ່ໄດ້ຫົດນ້ຳຕົ້ນໄມ້ຂອງລາວອີກຄັ້ງ. "ລາ ລ່າ ລ່າ! ດື່ມ ດື່ມ ດື່ມ!" ລາວຮ້ອງເພງ. "ຖ້າເຈົ້າດື່ມນໍ້າຫຼາຍໆ, ເຈົ້າກໍ່ຈະໄດ້ໃຫ່ຍໄວໆ!" "ໂອ້, ຕ້າ, ບໍ່ແມ່ນແບບນັ້ນໃດ໋!" ປຶ້ມພະຍາຍາມບອກເຕືອນລາວ.

ຕ້າ ຫົດນ້ຳຕື່ມອີກຄັ້ງໃນຕອນທ່ຽງ. ລາ ລ່າ ລ່າ! "ໂອ້, ຕ້າ!" ປຶ້ມເວົ້າສຽງດັງຂຶ້ນກ່ວາເກົ່າ. "ໃນໜ້າຄຳແນະນຳຂອງຂ້ອຍບອກວ່າ ບໍ່ໃຫ້ຫົດນໍ້າໃນຕອນທ່ຽງ."

ແຕ່ ຕ້າ ກໍ່ຍັງສືບຕໍ່ຫົດນໍ້າຕໍ່ໄປ. ລາ ລ່າ ລ່າ, ລາ ລ່າ ລ່າ! "ໂອ້ຍ, ຕ້າ ເອີ້ຍ! ເຈົ້າລືມອ່ານຂ້ອຍແລ້ວ!" ປຶ້ມເວົ້າຈົ່ມນຳຕົນເອງ.

ມື້ຕໍ່ມາ, ຕ້າ ໄດ້ແນະນຳແມ່ຂອງລາວ ໃນເວລາທີ່ລາວກຳລັງຈະອອກໄປໂຮງຮຽນ. "ຕອນທ່ຽງ ຊ່ວຍຫົດນໍ້າໃສ່ຕົ້ນຖົ່ວໃຫ້ລູກແດ່ເດີ້!" "ລູກໄດ້ອ່ານປຶ້ມຄູ່ມືແລ້ວບໍ?" ແມ່ຂອງລາວຖາມ.

"ໃນໜ້າແນະນຳຂອງຂ້ອຍ, ໄດ້ຂຽນບອກໄວ້ວ່າ ໃຫ້ຫົດນ້ຳຕົ້ນໄມ້ພຽງແຕ່ຄັ້ງດຽວເທົ່ານັ້ນ ຕໍ່ມື້ໜຶ່ງ," ປຶ້ມເວົ້າດ້ວຍນ້ຳສຽງໂສກເສົ້າ. ໂອ້, ຕ້າ ເອີ້ຍ!

ສາມມື້ຕໍ່ມາ, ຕ້າ ກໍ່ໂສກເສົ້າເສຍໃຈ ເຊັ່ນກັນ. "ເປັນຕາອີ່ຕົນຕົ້ນໄມ້ຂອງຂ້ອຍແທ້ເດ້!" ລາວຮ້ອງໄຫ້ຂຶ້ນ.

ທີ່ໂຮງຮຽນ, ຕ້າ ໄດ້ລົມກັບໝູ່ຂອງລາວ. "ຂ້ອຍເບິ່ງແຍງຕົ້ນໄມ້ຂອງຂ້ອຍເປັນຢ່າງດີ. ແຕ່ເປັນຫຍັງ ມັນເບິ່ງຄືໂສກເສົ້າແນວນັ້ນ?” “ຄັນຊັ້ນ, ປຶ້ມໄດ້ເວົ້າແນະນຳແນວໃດແດ່?" ພວກເຂົາຖາມ.

"ໂອ້, ຈັ່ງແມ່ນຂ້ອຍນໍ້," ຕ້າ ເວົ້າແບບນຶກຂຶ້ນມາໄດ້. "ຂ້ອຍຢຸດອ່ານປຶ້ມ, ບໍ່ໄດ້ອ່ານມັນຊໍ້າ."

ເມື່ອກັບຮອດເຮືອນ, ຕ້າ ໄດ້ເອົາຕົ້ນຖົ່ວທີ່ກຳລັງຟົກນໍ້າ ໃຫ້ແມ່ລາວເບິ່ງ. "ລູກຂໍໂທດເດີ້, ແມ່" ຕ້າ ເວົ້າຂຶ້ນ. "ລູກຈະກັບໄປອ່ານປຶ້ມດຽວນີ້ ແລະ ເຮັດຕາມຄຳແນະນຳ." “ນັ້ນເປັນຄວາມຄິດທີ່ດີຫຼາຍລູກ," ແມ່ຂອງລາວຕອບກັບ.

ຢ່າຫົດນ້ຳຕົ້ນໄມ້ຫຼາຍຈົນເກີນໄປ, ບໍ່ດັ່ງນັ້ນ ຮາກຂອງມັນຈະປຽກຊຸ່ມຈົນເກີນໄປ. ຕ້າ ອ່ານ. ແລ້ວໃບໄມ້ກໍ່ຈະແຫ່ວ ແລະ ກາຍເປັນສີນ້ຳຕານ.

"ຂ້ອຍຂໍໂທດເດີ້, ຖົ່ວແດງ," ຕ້າ ເວົ້າຊື່ມຄ່ອຍໆ.

"ຕົ້ນໄມ້ບໍ່ເສຍໃຈດອກລູກ, ເພາະຕົ້ນໄມ້ຮູ້ວ່າ ລູກຮັກລາວຫຼາຍ," ແມ່ຂອງຕ້າເວົ້າຢ່າງອ່ອນໂຍນ. "ລູກສາມາດເຮັດໃຫ້ຕົ້ນໄມ້ຮູ້ວ່າລູກຮັກລາວ ໂດຍການຮຽນຮູ້ວິທີເບິ່ງແຍງລາວໃຫ້ດີຂຶ້ນ."

“ແລະ ລູກກໍ່ຕ້ອງຂໍໂທດປຶ້ມນຳເດີ້, ເພາະຜ່ານມາ ລູກບໍ່ສົນໃຈລາວເລີຍ. ລາວກໍ່ຕ້ອງການຄວາມສົນໃຈຈາກລູກ ຄືກັນ!"

ສອງສາມມື້ຕໍ່ມາ, ຕົ້ນຖົ່ວແດງກໍ່ໄດ້ງອກເງີຍຂື້ນ ແລະ ກັບມາແຂງແຮງອີກຄັ້ງ. ຕອນນີ້ ຕ້າ ແລະ ປຶ້ມຄູ່ມືການເຮັດສວນ ໄດ້ກາຍເປັນໝູ່ທີ່ສະໜິດກັນທີ່ສຸດ!

ຜົນ​ງານ​ນີ້​​ແມ່ນຖືກ​ສ້າງ​ຂື້ນ​ໂດຍ​ຜ່ານ​ການ​ສະ​ໜັບ​ສະ​ໜູນ​ຈາກ ​All Children Reading: A Grand Challenge for Development (ACR GCD) Founding Partners (United States Agency for International Development [USAID], World Vision, ແລະ Australian Government) ​​ໂດຍການ​ຮ່ວມ​ມືກັບ Global Book Alliance. ເຊິ່ງ​ໄດ້ກະກຽມຈັດທຳ​ໂດຍ The Asia Foundation ແລະ ບໍ່​ຈຳ​ເປັນ​ຕ້ອງ​ສະທ້ອນເຖິງມູມມອງຂອງ​ ACR GCD Founding Partners ຫຼື Global Book Alliance. ການ​ດັດ​ແປງ ຫຼື ການ​ແປ​ຜົນງານ​ດັ່ງກ່າວນີ້ ບໍ່​ຄວນຖືເປັນການ​ແປ ACR GCD ຢ່າງເປັນທາງການ, ແລະ ACR GCD ຈະບໍ່​​ຮັບ​ຜິດ​ຊອບ​ຕໍ່​ກັບເນື້ອ​ໃນ ຫຼື ຂໍ້​ຜິດ​ພາດ​ໃດໆ​ໃນ​ການ​ແປ​​ນີ້.

Brought to you by

Let's Read is an initiative of The Asia Foundation's Books for Asia program that fosters young readers in the Asia-Pacific. booksforasia.org To read more books like this and get further information, visit letsreadasia.org .

Original Story Tra's Red Bean Plant, Author: Alisha Berger . Illustrator: Phạm Hùng Vinh. Published by Room to Read, https://storyweaver.org.in/stories/23466-tra-s-red-bean-plant © Room to Read. Released under CC BY 4.0.

This work is a modified version of the original story. © The Asia Foundation, 2020. Some rights reserved. Released under CC BY 4.0.

For full terms of use and attribution, http://creativecommons.org/licenses/by/4.0/

Contributing translators: Khampheng Indarack, Noudmila Phomvongxay, Anna Souvannalath, lattana KEOBOUNMA, and Nilanlack Phatsada